SKRIFTLIG FORESPØRGSEL E-1360/02

af Gerhard Schmid (PSE) til Kommissionen

(14. maj 2002)

Om: Lovgivning om fremstilling og markedsføring af narkotika i ansøgerlandene

1. Hvilke ansøgerlande har omsat Rådets direktiv 92/109/EØF(1) om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer, i deres lovgivning?

2. I hvilke lande er der behov for forbedringer?

3. Hvor er der ganske nøjagtigt behov for forbedringer?

(1) EFT L 370 af 19.12.1992, s. 76.

Svar afgivet på Kommissionens vegne af Erkki Liikanen

(26. juni 2002)

Som led i førtiltrædelsesstrategien er kandidatlandene ved at indrette deres lovgivning efter EU-lovgivningen. Kommissionen følger denne proces via kandidatlandenes nationale programmer for overtagelse af den gældende EU-ret og afholder desuden screeningsmøder om de relevante EU-bestemmelser, ligesom den vurderer de ajourførte og detaljerede oplysninger om den lovgivningsmæssige udvikling som led i forhandlingsprocedurerne. For Tyrkiets vedkommende er der ved at blive gennemført en lovgennemgang, der bl.a. skal indkredse huller i den tyrkiske lovgivning i forhold til EU-lovgivningen.

Ifølge de foreliggende oplysninger har kandidatlandene indført foranstaltninger, som enten specifikt vedrører kontrol og overvågning af handelen med stoffer, som kan benyttes ved ulovlig fremstilling af narkotika, eller regulerer spørgsmålet under en mere generel lovgivning. Det drejer sig nærmere bestemt om følgende love: Polen vedtog lov nr. 125/1367 den 6. september 2001. Ungarn har for nylig revideret sine bestemmelser gennem statsligt dekret nr. 272/2001 (.XII.21.) Korm., som trådte i kraft den 1. januar 2002. Slovenien vedtog en lov om narkotikaprækursorer (Ur.l. RS, t. 94/2000) i 2000. Samme år vedtog Den Slovakiske Republik lov nr. 268/2000, og Rumænien vedtog lov nr. 143/2000. Litauen har hovedsagelig reguleret spørgsmålet gennem lov nr. VIII-1207 af 1. juni 1999. Cypern vedtog en bekendtgørelse om prækursorer (fremstilling og markedsføring) i 2001. Estland har udstedt en bekendtgørelse om proceduren for håndtering af prækursorer (nr. 231 af 28. november 1997). Letland kontrollerer handelen med disse stoffer gennem en lov fra 1996, som er blevet gennemført ved forskellige bekendtgørelser. I en række andre lande er foranstaltningerne til kontrol og overvågning af narkotikaprækursorer ikke indeholdt i en særlig lov, men i en generel lov om ulovlige narkotiske stoffer. I Den Tjekkiske Republik er direktivet

blevet gennemført i national ret ved lov nr. 167/1998 Coll. om afhængighedsskabende stoffer (ændret i 1999). Situationen er den samme i Bulgarien: Bulgariens lov om kontrol med narkotiske stoffer og prækursorer blev vedtaget i marts 1999. Det samme gælder Malta, hvis bekendtgørelse om farlige narkotiske stoffer danner grundlaget for gennemførelsen af direktivet. I Tyrkiet blev lov nr. 2313 af 1933 om kontrol med narkotiske stoffer ændret i 1996 ved lov nr. 4208. Herefter kræves der ved fremstilling, import, eksport, overførsel, besiddelse, køb og salg af stoffer, der er opført i tabel I og II til FN's konvention mod ulovlig handel med narkotiske midler og psykotrope stoffer fra 1988 tilladelse fra Sundhedsministeriet. Det er strafbart ikke at indhente en sådan tilladelse.